safouaneb/arywiki huggingface dataset:
بومرانݣ

لبومرانݣ (بلعربية: الخَذُوف اولّا الكيد، بالنݣليزية: Boomerang) هو تويشية كاتطير ملّي كاتصافط، ومعروفة باللي كاترجع عند مولاها، وكاتستعمل ف رّياضة اولا لحرب. فلماضي كان كايتصاوب بلخشب، امّا دياول دابا كايتصاوبو ببزاف ديال لماطيرييل. تاريخ. بزاف ديال الناس كايعرفو باللي لبومرانݣ مرتابط بالسكان لاصليين دؤسطراليا. ولاكين اقدم واحد تلقا فكهف فپولونيا وعندو كتر من 20 الف عام. هاد النوع ماكايرجعش عند اللي سيفطو، ولاكين كايبقى طاير فالسما. ليوما هاد لبومرانݣات كايتصاوبو للترفيه والرياضة. فراقي. ليوما كاينين بزاف ديال لفراقي اللي كايلعبو لبومرانݣ فلعالام. هاد لفراقي كايديرو ورشات دلخدمة وتورنوايات. احسن الناس اللي كايتقنو التشيار ديال هاد اللوعبة كاينين فؤسطراليا وفرانسا والمانيا والجاپون وسويسرا ولميريكان. شي عوام هادي تاسسات لفيديرالية الدولية ديال لجمعيات دلبوميرانݣ (IFBA) باش تعاون تعّلم الناس كيفاش كاتقصّر هاد اللوعبة.
السكان لأصليين دؤسطراليا

السكان لاصليين دؤسطراليا (بالنݣليزية: Indigenous Australians اولّا Aboriginal Australians) هوما الشعوب ولقبايل اللي سكنات فؤسطراليا شحال هادي، ومازال لدابا. كانو كايستعملو سلاح بحال لعصي دلبوميرانݣ باش يصيدو لحيوانات دلماكلة. مامعروفش منين جاو وكيفاش بانو فؤسطراليا، ولاكين كاينة تقديرات باللي جاو لتمّا من هادي 60 الف عام اولّا كتر. بزاف ديال السكان لاصلين دؤسطراليا تعدبو فاش جاو لبريطانيين ولارلانديين لبلادهوم بسباب لمرض اللي ماعمرهوم شافوه ولخسارة ديال لارض دالصيد. تاريخ. اول ناس جاو لؤسطراليا جاو ليها من لجانوب الشرقي ديال اسيا. لعولاما ماعارفينش ايمتا بالضبط ولايني كايݣولو باللي راها بلقليلة خمسين الف عام هادي. سافرو وسط لادغال وهوما كايصيدو بالرماح ولبوميرانݣات وكانو كايقلبو على لماكلة بحال الربيع ولبخّوش. كانو عندهوم شوية ديال لممتلكات وكايصاوبو اي حاجة محتاجين ليها. هاد لمعيشة ولحياة ماكانتش كاتضر بلبيئة لمحساسة ديال ؤسطراليا. كان موهيم عند هاد السكان لاصليين يكونو النباتات ولحيوانات بخير وفصحة مزيانة. كاين عند هاد الناس طريقة فريدة باش كايعاودو لقصص ديالهوم: كايغنّيوهوم وكايديرو منهوم حجّايات كايدوزو من جيل للجيل اللي من موراه. فاش لبريطانيين جاو لعند هاد الناس، كانو كايسمّيو عليهوم لاصليين (بالنݣليزية: Aboriginals)، واللي كاتعني الناس اللي سكنو تمّا من الزمان لقديم. ليوما لاعداد ديالهوم كاتزيد، وكاين منهوم شي 650 الف واحد. لاغلبية كايعيشو فلمدون، ولاكين شي شوية دلالاف باقي كايعيشو بديك لمعيشة لقديمة التقليدية ديالهوم.
دجيمس كوك

لكاپتين دجيمس كوك (بالنݣليزية: James Cook) (27 اكتوبر 1728 - 14 فبراير 1779) كان مستكشيف و بحار و رسّام ديال لخرايط نݣليزي. دار تلاتة ديال الرحلات للمحيط لمهدن و دار لخرايط ل بزاف ديال لبلايص و لݣزاير و لبحور. تعرف عند لبريطانيين باللي هو اللي كتاشف الساحل الشرقي تاع ؤسطراليا، و هو اللي لقا لݣزاير د هاواي ؤ هو اللول اللي دار خريطة ديال نيوزيلاندا. ف حياتو جاب ضورة على لعالام جوج مرّات. داز من حدا لقطب لجانوبي و لقا ݣزاير و بلايص جداد ف امريكا الشمالية و لجانوب ديال لمحيط لمهدن. دوز بزاف ديال لوقت ف الرحلات ديالو كايدير التجاريب و كايصاوب لخرايط. كان كايالف كتوبا على لحوايج و لبلايص اللي شاف. حياتو. تزاد دجيمس كوك نهار 27 نونبر 1728 ف مدينة مارطون. كان ولد فلّاح سكوطلاندي. قرا ف لمدراسة ديال ݣريت ايطن (بالنݣليزية: Great Ayton) و بدا لخدمة ف واحد لمحال ف مدينة ستايت فاش كانت عندو 17 عام. ف عمر 18 ولّا بحار و متعلم عند لكاپتين جون والكر اللي كان كايصدر لفاخر. تعلم جيمز كوك الرياضيات و لملاحة من عند والكر. تصافط ل تلاتة ديال لبيعتات ديال لباطو "Endeavour" اللي ضار لعالام كامل. كان لهدف ديالو ف هاد الرحلات: دجيمس كوك تقتل ف هاواي بسباب مدابزة على باطو مسروق. لفاميلة د كوك. كان عندو ربعة د لولاد و بنت وحدة: جوزيف كوك، جورج كوك، نطانيل كوك، هيو كوك و ايليزابيط كوك. لواليد ديالو كانت سميتو دجيمس كوك. كانو عندو تلاتو د لخواتات و جوج خوت: ماري كوك اللي ماتت و عمرها 4 سنين، مارݣاريت كوك، جين كوك، ويليام كوك و دجون كوك.
زيدي ؤسطراليا الزوينة

زيدي ؤسطراليا الزوينة هو النشيد لوطني ديال ؤسطراليا. پيتر دودس ماكورميك هو اللي كتب لموسيقى ولكلمات ديال النشيد. تعزف اول مرّة ف1878 وماولّا نشيد رسمي ديال لبلاد حتال 1984. كانت هاد لاغنية مابين 1878 و1984 كاتغنّى بحال اغنية وطنية. فواحد لوقت كانت لاغنية كاتدوز قبل لاخبار ديال لقناة دABC. فاش ولّات ؤسطراليا فيديرالية ف1901، تغنّى هاد النشيد بجوق فيه عشرالاف واحد. ف1977 كانت ستيفتاء ديال الناس على النشيد لوطني، وتخّيرات الناس مابين تلاتة ديال لاناشيد خرين معا هادا: خدا النشيد ديال زيدي ؤسطراليا الزوينة 43. 29% ديال لصوات، كتر من ݣاع دوك لاغاني لاخرين ("والتزينݣ ماطيلدا" 28. 28%، "لاغنية دؤسطراليا" 9. 65%، و"الله يحفض لملكة" 18. 78%). واخا هكاك، ماتبدل النشيد باش يبيّن لارادة دالشعب حتال 1984.
پيتر دودس ماكورميك

پيتر دودس ماكورميك (1834 - 30 اكتوبر 1916) هو استاد ؤسطرالي مزيود فسكوطلاندا. تعرف حيتاش هو اللي كتب ولحّن النشيد لوطني ديال ؤسطراليا، واللي هو زيدي ؤسطراليا الزوينة. حياتو. تزاد پيتر دودس ماكورميك فپور ݣلازݣو فسكوطلاندا. ف1855 نتاقل لمدينة سيدني فلويلاية دنيوساوت ويلز. دوّز لاغلبية دلكاريير ديالو استاد عند لويزارة دالتعليم ديال نيوساوت ويلز. كان ناشط فلكنيسة لمشيخية فسيدني. كتب كتر من 30 اغنية وطنية وسكوطلاندية، واللي لبعض منهوم تشهرو بزاف. اندرو فيرفاكس غنّى زيدي ؤسطراليا الزوينة اول مرة فالسهرة ديال لمجتمع دهايلاند (Highland Society) ف1878. لاغنية دغيا تشهرات وتغنّات على لسان عشرالاف واحد فلبدية ديال لكومونويلط دؤسطراليا نهار 1 يناير 1901. ف1907 عطات لحوكومة ديال نيوساوت ويلز 100 جنيه سترليني حيتاش الف لاغنية. مات پيتر دودس ماكورميك فدارو فمدينة سيدني نهار 30 اكتوبر 1916 وفعمرو 83 عام.
لأرض دخليج جارڤيس

لارض دخليج جارڤيس (بالنݣليزية: Jervis Bay Territory) هي وحدة من لاراضي ديال ؤسطراليا وكاينة فالشرق. لمدينة لكبيرة ديالها هي جارڤيس باي. هي واحد 67 كم² ديال لرض شراتها الدولة ديال ؤسطراليا من نيوساوت ويلز ف1915 باش تعطى للارض دلعاصيمة دؤسطراليا بلاصة كاتطل على لبحر. تفرقات هاد لارض على لارض دلعاصيمة ف1989. واخّا هكاك مازالا كاتحسب معاها فلينتيخابات ديال لبرلامان. ف2016 كانو كايسكنو فيها 391 واحد. السكان. كاينين جوج ديال لڤيلاجات فلارض دخليج جارڤيس:
جارڤيس باي

جارڤيس باي (بالنݣليزية: Jervis Bay Village) هو ڤيلاج كاين فلارض دخليج جارڤيس فلبلاد ديال ؤسطراليا. كاينة قشلة ديال لعسكر دلبحر فداك لڤيلاج زيادة على مجتمع ديال السكان لاصليين. هي اكبر ڤيلاج فديك لارض وساكن فيه 189 واحد. تاريخ. لبرلامان ديال ؤسطراليا ختار لبلاصة تمّا باش يبني لكلية لملكية ديال لعسكر لبحري نهار 7 نونبر 1911. كمل لبني ديال لباطيمة لكبيرة ف1915 وجاو الطلبة ديال لمعهد لمؤقات اللي كان فمدينة جيلونݣ لهاد لكلية نهار 10 فبراير 1915. لموناخ. كاتوصل لحرارة الطالعة كمعدّال ل°20. 6، امّا لمعّدال ديال لحرارة القليلة ماكايهبطش على °14. 2. لمجموع ديال الشتا كايوصل فلعام ل1، 165. 6 ملم.
ضريح د محمد لخامس

ضريح د محمد لخامس هوّا ضريح ملكي ف سّاحة ديال صمعة د حسان ف رّباط حدا واد بورݣراݣ، فين مدفونين لماليك محمد الخامس بن يوسف، ؤ ولادو لماليك لحسن التاني ؤ لامير مولاي عبد الله. لبني ديالو تدار ب طلب ديال لماليك لحسن التاني، و قادو لمهندس لمعماري لڤييطنامي ايريك ڤو طوان، ب لمساعدة ديال 400 حرايفي مغريبي، مابين 1961 ؤ 1971.
جامع لفنا

ساحة جامع لفنا هي ساحة تاريخية شعبية كاينة ف لمدينة لقديمة د مراكش. كاتّعتابر من اهم الساحات ف لمدينة لي كيزوروها السياح و لمحليين. الساحة داخلة ف لّيستة ديال ليونيسكو د تّرات لعالمي من 1985، ؤ د تّرات لّامادي من 2008. السمية. كاين ختيلاف على لاصل و لمعنى ديال السمية د الساحة. كلمة "جامع" تقدر تعني "مسجد فين كيصليو الناس"، ؤلا "موضع فين كيتجمعو الناس" بشكل عام. "لفنا" تقدر تعني "لموت" (من لعربية "الفَناء") ؤلا "ساحة د الدار" (من لعربية "الفِناء").
صمعة د حسان

صمعة د حسان هيّا صمعة ديال جامع ف الرباط من لقرن 12 لّي كان سّلطان يعقوب لمنصور لموحدي ناوي يردو اكبر جامع ف لعالم لاسلامي، ولاكين مات قبل مايكمل هاد لمشروع.
فندق نجارين

فندق نجارين هوّا اوطيل ؤ ريسطو ف لمدينة لقديمة د فاس كيرجع ل لقرن 18، ؤ كانو كيباتو فيه تّجار ؤ لمسافرية من بلايص بعاد.
أنيمي

لانيمي ؤلا انيم (ب جاپونية アニメ من نّݣليزية animation) هوّا اي روسوم مديورة ب ليد ؤلا ب اورديناتور اصلها من جّاپون ؤ كيكون عندها عادة ستيل خاص. ف جّاپون اي نوع ديال رّوسوم لمتحركة كيتعتابر "انيمي"، ب غض نّضر علا لاصل ؤلا سّتيل ديالها.
برنامج د تلفازة

لبرنامج د تّلفازة هوّا اي مضمون مصور عادة علا شكل ڤيديو ب صّوت كيتم لبت ديالو ب شي طريقة من طّرقان (بحال ساطليت ؤلا علا لانترنيت) باش يتشاف ف تّلفازة. لبرامج د تّلفازة كيكونو عادة مبلانيين قبل باش يتبتو ف وقت محدد، ولاكين سّربيسات ديال ستريمينݣ ف لانترنيت كيقدرو يوفرو لامكانية د تّفراج فيهم ف اي وقت. لبت ديال برنامج يقدر يكون مباشر (كيطرا ديك سّاع نيت)، بحال ف لماتشات د لكورة، ؤلا كيكون مسجّل من قبل، ؤ كاينين فيه نواع بزاف، منهم لبرامج د سّپور، تّرفيه، لخبار، ؤ زيد ؤ زيد. سيريّة. شي برامج ماكيتبتّوش ف حلقة وحدة، مي ف جوج ؤلا بزاف د لحلقات. ف هاد لحالة كتّسّمّا "سيرية" ؤلا "مسلسال". اغلبية د سّيريّات كيكونو ديال تّرفيه ؤ كيعاودو شي قصة فيها شخصيات ؤ حبكة. ولاكين تقدر تكون سّيرية ديال وتائقي ؤلا شي برنامج اخباري ؤلا د نّيقاش. سيزون. شي سيريّات حتا هوما ماكيخرجوش ف مرة حلقة مورا حلقة، مي ب شكل متقطع، متلا مرة ؤلا جوج ف لعام، ؤ كولا طرف منهوم كيكون فيه عدد د لحلقات. هاد طّرف ديال سيرية كيتسما سيزون (من نݣليزية season ؤلا من لفرانساوية saison) ؤلا موسم.
ستوديو ماپا

ستوديو ماپّا (ب جاپونية 株式会社MAPPA، كابوشيكي ݣايشا ماپا، رسميّا MAPPA Co. ، Ltd. ) هوّا ستوديو جاپوني ديال انتاج رّوسوم (انيمي) سّييج ديالو كاين ف طوكيو، تاسس ف 14 يونيو 2011 من طرف ماساوو ماروياما، لّي كان خدّام قبل معا ستوديو مادهاوس. ماپّا MAPPA هيّا ختيصار ديال Maruyama Animation Produce Project Association "جمعية د مشروع انتاج رّوسوم ديال ماروياما"، ؤ ولّات معروفة ب لانتاج ديالها ل انيميات مشهورة بحال دجوجوتسو كايسين ؤ سّيزون لّخرة ديال لهجوم د لعمالقة. ف ابريل 2016، ماروياما غادي يخلّي لمنصب ديالو ف ماپا، باش ياسس ستوديو جديد هوّا ستوديو م2. رّئيس لحالي د شركة هوّا مانابو ؤتسوكا.
يهود

ليهود (ب لعبرية יְהוּדִים، ييهوديم) هوما مجموعة اتنودينية لّي لاصل ديالهم، سوا جينيا ؤلا تقافيا كيرجع ل شّعوب لاسرائيلية ؤ لعبرية لّي كانو عايشين ف شّرق لاوسط ف لالف لّخرة قبل لميلاد، ؤ سيرتو ف لمملكة د اسرائيل ؤ لمملكة د يهودا. لعاداد د ليهود ف لعالام هوّا تقريبا 14. 7 مليون واحد، علا حساب احصائيات د 2019، لي 46% منهوم كاينين ف اسرائيل، 38% ف لميريكان، ؤ نيساب ضعيفة (قل من 3%) ف بلدان خرين.
لقرن 20

لقرن لعشرين ف تّقويم لميلادي هوّا قرن ديال زّمان (100 عام) لّي بدا ف 1 يناير 1901 ؤ سالا ف 31 دجنبر 2000. لقرن لعشرين عرف بزاف لاحدات لموهيمة بحال لحرب لعالمية لّولة، لحرب لعالمية تّانية، لانفلوانزا سپنيولية، لحرب لباردة، طّلعة ؤ طّيحة ديال تّحاد سّوڤياتي، ؤ تطور طيكنولوجي كبير عطانا تّورة صناعية تّالتة، ؤ بزاف د لاحدات خرين. ف لقرن لعشرين لمغريب طاح تحت لستيعمار ديال فرانسا ؤ سپانيا، ؤ خرج منو من بعد، ؤ دازو علا سّلطة ديالو 7 د لملوك ؤ بزاف د لحكومات. من بين الطيمات لاساسية ديال لقرن 20، كاين تحياد لاستعمار، لقومية، لعولامة، و لبون ديال شكال جديدة ديال مونضامات دولية بحال لامم لمتحدة. لفقر نقص، و لمستويات د لمعيشة طلعو، ف لوقت لي زاد لوعي عند بنادم ب لمشاكل د لبيئة، و لانقراض ديال النواع لبيولوجية. الطونوبيلات، الطياير، و لاپارايات د الدار و لكوزينة ولّاو منتاشرين بزاف، و التسجيل د لڤيديو و لؤديو ولّا شي حاجة عادية. التطورات لكبيرة ف توليد التريسينتي و ف الطيليكوم خلقو لامكانية ديال تواصل علاين لحضي ف لعالم كاملو تقريباً، و ادّاو ل التطور ديال لانتيرنيت. التمجهيد ديال الطيكنولوجيا الطبية قضى على بزاف د لامراض لي كاتعادي، و حل لبيبان ديال التعديل الجيني. شوف تا. كرونولوجيا. مقالات د عقود لقرن 20:
طرافيك د بنادم

طّرافيك د بنادم هوّا لبيع ؤ شّرا د بنادم علا ود لخدمة بسّيف، لعبودية لجنسية ؤلا لستيغلال تّجاري من اي نوع، متلا علا ود لبيع د لاعضاء ف سّوق سّودا ؤ غيرها. طّرافيك د بنادم كيتعتابر جريمة حيت كيتعدّا علا لحق د بنادم ف لحرية ب لمعاني ديالها كاملين، منها لحرية د لحركة ؤ د تّحكم ف لمصير ؤ ف لكسدة ديال دّات.
صدمة نفسية

صّدمة نّفسية هوّا ضرّان علا لمستوى نّفسي عند بنادم، كينتج علا ستريس كيتجاوز لقدرة ديالو علا تّحمل، كا نتيجة ل حدت ؤلا احدات متواليين عندهم وقع عاطفي خايب. صّدمة نّفسية ماشي ب ضّرورة مرض نفسي. لحادات لي يقدر يسبب صدمة نفسية يقدر يكون كسيدة، غتيصاب، لموت ديال بنادم عزيز، لفقدان ديال ممتلكات ف كارتة طبيعية، و غيرهوم.
وانشوط (حجاية مصورة)

لوانشوط (ب نݣليزية One-shot) هوّا حجّاية مصورة كتكون فيها پارتية وحدة، ماشي كتخرج علا شكل سيريّة. لوانشوط كيرجع تّاريخ ديالها ل لبدية ديال لقرن تسعطاش، فاش كانت كتخرج سيرتو ف جّورنالات، ؤ دابا عادة كتخرج ف كتيّب، ؤلا ف مجلة ديال لحجّايات لمصورين، ؤلا ف سيتات د لانترنيت.
ويكلي شونن دجامپ

ويكلي شونن دجامپ (ب جاپونية 週刊少年ジャンプ، ب نّݣليزية Weekly Shōnen Jump) هيّا مجلة جاپونية سيمانية ديال لمانݣا تابعة ل شركة شوييشا ؤ طرف من سّيرية د لمجلات دجامپ كوميكس ديال لمانݣا. ويكلي شونن دجامپ بدات ف 1968، ؤ لاصل ديال سميتها مامعروفش. هاد لمجلة كتستهدف سيرتو لمراهقين دكور، مي عندها شعبية حتا بين لمراهقات. شونن دجامپ نشرات بزاف د لمانݣات لمشهورين، منهم دراݣون بول، ناروطو، وان پيس، بليتش، داي شجاع، هانطر ايكس هانطر، ؤ زيد ؤ زيد.
تويست

لّفة ؤلا تّويست هيّا تقنية ف لاداب لّي كيدخّل فيها لكاتب تغيير جدري ف لمسار د لقصة. تّويست تقدر تبدّل نّضرة ديال لقاري علا لاحدات لّي طراو ديجا (متلا تزاد شي معلومة لّي تبين بلي شخصية لّي كانت كتبان شرّيرة كانت هيّا لبطلة من لبدية)، ؤلا توقع شي حاجة ماكانتش ف لحساب لّي تخربق لبلانات ديال شّخصيات ف لقصة ؤ تّوقعات ديال لقاري (متلا شخصية تموت علا غفلة). تّويست يقدر يتّوحا ليه من قبل، متلا يݣول واحد من شخصيات بلي شي حاجة ماشي هيّا هاديك ؤلا بلي عندو احساس غريب ؤلا خوف من شي حاجة، شّي لّي كيوجّد لقاري نفسيا باش يتسنا شي حاجة فشكل تطرا. كاينين بزاف د طّرقان باش تّويست ؤلا لّفة كتدار ف لكتبة د لقصة ؤلا سيناريو د فيلم، بحال تخلي شي معلومة حتال لّحضة لّخرانية عاد توريها، ؤلا تعطي ل لقاري ؤلا لمشاهد معلومات غالطين ؤلا ماواضحينش مزيان. يلا ݣلتي تويست ل شي حد قبل ما يطرا، كيتعتابر سپويلر، يعني انك حرقتي ليه لقصة، فا مايقدرش يتسمتع بيها ب نفس دّرجة. من بين احسن تّويستات ف لاداب ف سّنوات لّخرة طراو متلا ف سّلسلة ديال هاري پوطر، ف مسلسال ؤ ريوايات ديال لوعبة د لعروش ؤ ف لمانݣا ديال شينݣيكي نو كيوجين.
فرقة لهناوات

فرقة لهناوات فرقة كوميدية مغربية، اصلها من ليساسفة ف الدارلبيضا، فيها جوج اعضاء خوت معروفين فنيا بالبزخ (التهامي الهناوات) و لمزڭيطي (الجيلالي الهناوات). كانو بداو لاعمال ديالهوم ف لحلقات و لاسواق لاسبوعية. اعمال هاد الفرقة مشهورة عند بزاف ديال المغاربة من بكري و كتحقق لحد الساعة مشاهدات عالية ف اليوتيوب. هاد لفرقة وخا كانت مشهورة و باقة عند لمغاربا، ماخداتش اهتمام صحافي و اعلامي كبير، و كانو لموارد لمادية عندهوم محدودة. بعدما مات الجيلالي بسباب مرض ف لكبدة، خوه التهامي ولّا كيعاني من لفقر، ولاكين وخا داكشي ستامر ف لابداع ديالو تا مات. لوفاة ديال الجيلالي و التهامي تم التجاهل ديالها بشكل كبير من عند لاعلام.
هيتا (جاپون)

هيتا (ب جاپونية 日田市، هيتاشي بمعنى "مدينة هيتا") هيّا مدينة ف اقليم ؤويتا ف لجزيرة د كيوشو، عدد سّكان ديالها 65000، ؤ كيرجع تّاريخ ديالها ل عهود قديمة. هيتا كتسما كيوطو ديال ؤويتا، حيت لبني ؤ سّتيل ديالها كيشبه ل كيوطو، ؤ نيت كانت تبنات علا نّمودج ديالها. هيتا معروفة ب صّناعة د لخشب ؤ لفخّار، ؤ لمناضر طّبيعية ديالها كتجلب ليها سّياح ب اعداد مابيهمش. تاريخ. هيتا كانت مسكونة من عهود قديمة ف تّاريخ د جّاپون. ف لعصور لوسطى كانت هيتا مركز تيجاري موهيم، ؤ لاضرحة ديالها زادو من لاهمية لقتيصادية ديالها. ف 1593، زّعيم د لحرب طويوطومي هيدييوشي غادي يسيطر علا هيتا، ف اطار لمحاولة ديالو باش يوحّد جّاپون بعد 100 عام ديال لحرب لاهلية ف لفترة د سّينݣوكو. هيدييوشي غادي يقوّي تّحصين ديال لمدينة ؤ غادي يردها قاعدة ديالو باش يزيد يتوسّع ف لجزيرة د كيوشو. من بعد غادي يدوّزها ل لحكم ديال شّوݣون طوكوݣاوا ايِييَاسو، ف لفترة د ايدو لّي ف خلالها كانت جّاپون مسدودة علا لعالام. ف هاد لفترة هيتا غادي تكبر ؤ غادي طّور معماريا ب عتيبار كيوطو هوّا نمودج ديالها ف سّتيل د لبني ؤ ف تّقافة. هاد لارت باقي باين حتال دابا. قتيصاد. هيتا معروفة ب صّناعة د لخشب ؤ لفخّار، ؤ سّياحة كتلعب دور كبير ف لقتيصاد ديالها. طّبيعة. هيتا كاينين فيها بزاف د لويدان لّي كيتلاقاو شي وحدين منهم ف واد ميكوما ؤ موراها ف واد تشيكوݣو. هاد لويدان كانو كيتستعملو ف تّوزيع تّيجاري د لخشب ف لفترة د ايدو، مي من بعد ما تّبنا سد يوواكي حبسو هاد طّرقان د لما. طّبيعة حدا هيتا زوينة بزاف، ؤ كاينين غابات ديال شجر لارز جّاپوني ؤ جبال كيوصل لرتيفاع ديالهم ل 1000 ميترو فوق سطح لبحر، ؤ شي وحدين حتال 1200 ميترو فوق سطح لبحر.
دولة ݣزيرة

الدولة لݣزيرة (بعض لمرات كاتسمّى لامة لݣزيرة اولا لبلاد اللي ماعندهاش حدود) هي دولة اللي فيها غير جزر. هاد الدول مامرتابطاش مع حتى شي دولة بشي طرف ديال لارض. كولّا ݣزيرة تابعة لديك الدولة، داكشي لاش ماكاينينش حدود. ميتال على الدول لݣزرية هو الجاپون، ؤسطراليا، نيوزيلاندا، اسلاندا وماداݣاسكار. بزاف ديال الدول لݣزرية كاتجيب فلوسها من الصيد د لحوت و السياحة. علاين 25% ديال الدول لمستاقلة كيتّعتابرو دول ڭزرية.
لݣزيرة دالشمال

لݣزيرة دالشمال (بالنݣليزية: North Island، بلوغة شعب لماوري: Te Ika-a-Māui) هي وحدة من الجوج دلݣزاير الرئيسيين دنيوزيلاندا، مفارقة على لݣزيرة دلجانوب اللي فيها سكان قل بمضيق كوك. لميساحة ديال لجزيرة هي 113، 729 كم²، الشي اللي مخليها تكون لجزيرة رقم 14 فالترتيب ديال الجزر فلعالام. فيونيو د2020 كان فيها لعدد ديال الناس واصل ل3، 896، 200، اولا شي 77% ديال السكان دلبلاد. كاينين 12 مدينة فلݣزيرة دالشمال، واكبر وحدة فيهوم هي اوكلاند. لعاصيمة ديال نيوزيلاندا، ويلينݣطون، كاينة فلقنت لجانوبي ديال لجزيرة. لجيهات. كاينين 9 دلجيهات فلݣزيرة دالشمال. الترتيب ديالهوم من الشمال للجانوب هو:
لݣزيرة دلجانوب

لݣزيرة دلجانوب (بالنݣليزية: South Island، بلوغة شعب لماوري: Te Waipounamu) هي وحدة من الجوج دلݣزاير الرئيسيين دنيوزيلاندا، مفارقة على لݣزيرة دالشمال اللي فيها سكان كتر بمضيق كوك. لميساحة ديال لجزيرة هي 150، 437 كم²، الشي اللي مخليها تكون لجزيرة رقم 12 فالترتيب ديال الجزر فلعالام. فيونيو د2020 كان فيها لعدد ديال الناس واصل ل1، 187، 300، اولا شي 23% ديال السكان دلبلاد. كاينين 14 بلاصة حضرية فلݣزيرة دلجانوب، واكبر وحدة فيهوم هي كرايستشورتش. مدون خرين كاينين فلݣزيرة هوما دونيدين، نيلصون واينڤيركارݣل. لجيهات. كاينين 7 دلجيهات فلݣزيرة دلجانوب. الترتيب ديالهوم من الشمال للجانوب هو:
معاهدة وايطانݣي

معاهدة وايطانݣي (بالنݣليزية: Treaty of Waitangi، بلوغة شعب لماوري: te Tiriti o Waitangi) هي معاهدة اللي تسينات نهار 6 فبراير 1840 فوايطانݣي، نيوزيلاندا. كاتشاف هاد لوتيقة باللي راها وتيقة ديال التاسيس دنيوزيلاندا. هاد لمعاهدة كانت غاتخلّي نيوزيلاندا تولّي تحت التاج لبريطاني ويكون عند شعب لماوري نفس لحقوق اللي كاينين عند الشعب لبريطاني فالنوسخة النݣليزية، اما فالتفسير ديال لماوري، هاد لمعاهدة كاتعطي للتاج غير حكم عندو جهد ضعيف كايسميوه "كاواناطانݣا". لوضعية لقانونية والنضرة دليوم لهاد لمعاهدة كانت سباب مدابزة وجدال كبير. النهار اللي تسينات فيه هاد لوتيقة، 6 فبراير، هو نهار لعيد لوطني تاع لبلاد.
حروب نيوزيلاندا

لحروب دنيوزيلاندا (بالنݣليزية: New Zealand Wars) طراو مابين 1845 و1872 مابين لحوكومة ليستيعمارية ديال نيوزيلاندا ولماوري اللي كانو متحالفين معاهوم من واحد الجيهة، ولماوري ولمستعميرين اللي جاو من جيهتهوم من جيهة خرة. كانو هاد لحروب كايتسمّاو حروب لارض اولّا حروب لماوري، اما شعوب لماوري كانو كايسميوهوم Ngā pakanga o Aotearoa (لحروب دنيوزيلاندا لكبيرة) اولّا Te riri Pākehā (لغضبة ديال الراجل لبيض). لمؤريخ جيمس بيليتش هو اللي شهر سمية حروب نيوزيلاندا فالتمانينات، واخا اول مرة تعطات هاد السمية جات من عند لمؤريخ جيمس كوان فلعشرينات. السباب. واخا كانت لحروب فاللول غير مدابزات مابين لماوري ولمستعمرين على شكون اللي عندو لحق يشري شي اراضي، شبكات هاد لمدابزات بواحد الشكل بيّن للحوكومة دنيوزيلاندا من 1860 باللي راها كاتعامل معا مقاومة دشعب لماوري اللي ماكانوش باغين يبيعو لارض ومابغاوش يعتارفو بالتاج لبريطاني. لحوكومة جمعات لالوف ديال لعسكر لبريطاني باش يحاربو واحد لحركة كانت باغا تدير ملك على لماوري وباغا تاخد لاراضي دلفلاحة والسكنى من لبريطانيين. حملات خرين من لعسكر كانت باغا تطفي واحد لحركة متطرفة سميتها "هوهاو" كانت تابعة للدين ديال پاي ماريري، اللي كانت ضد التغريب ديال لارض دلماوري وباغا تقوّي لهوية لماورية. لحروب. فالدروة ديال لحروب فالستّينات ديال لقرن 19، شي 18 الف عسكري بريطاني معاوناهوم لمدافع ولخيّالة ولميليشيات حاربو شي 4000 محارب ماوري فواحد لحرب اللي ماكانوش فيها لقيوى متعادلين. لماوري قدرو يواجهو لعدو ديالهوم بتقنيات كانت ضد لمدفعية اولّا لبني ديال لپا، واللي هي ڤيلاجات مداورة بلسوار اللي كانو كايحبسو بيها لعدو باش يزيد لقدّام وكايقتلو فيها بزاف دالناس، وكايخرجو من لحرب مامهلوكينش بلقتيل واخا كانو مغلوبين فلاعداد. بانت من بعد التقنية د لحرب بلݣيرة واللي تستعملات من لمتحاربين بجوج فلغابات لكبيرة. فلحملات ديال طاراناكي ؤوايطاكو، ماتو شي 1800 ماوري و800 اوروپي، ولاكين فلحرب كاملة لعدد دالناس من لماوري اللي ماتو غايكون فات 2100. اللي طرا من مورا لحرب. لحوكومة ديال نيوزيلاندا قدرات تطور لعسكرديالها من لميليشيات ولمتطوعين ولمستكشفين دلغابات ولكوپاپا (لماوري اللي كانو معاها)، واخا اللي كان كايحارب لماوري هو لعسكر دبريطانيا. لحوكومة دارت قوانين باش تحبس لمعارضين اللي من لماوري وتاخد ميساحات كبيرة ديال لݣزيرة دالشمال وتديرها للبيع لدوك لمستوطنين. لفلوس اللي دخّلو من لبيع كانو كايصرفوهوم على لحرب. هادشي خلّا لماوري يزيدو يشعلو لمقاومة ديال لماوري فالساحل ديال الشرق ولغرب.
جيمس كوان

جيمس كوان (بالنݣليزية: James Cowan) (14 ابريل 1870 - 6 شتنبر 1943) هو كاتب نيوزيلاندي تعرف بلكتوبة ديالو على التاريخ دليستيعمار وحروب نيوزيلاندا والتقافة دلماوري. كتابو "حروب نيوزيلاندا: تاريخ ديال لحملات لماورية ولفترة ديال الريادة (بالنݣليزية: The New Zealand wars: a history of the Māori campaigns and the pioneering period) هو لكتاب اللي تعرف ليه. لموت ديالو. مات جيمس كوان نهار 6 شتنبر 1943 فويلينݣطون وخلّا مراتو ايلين كوان، وجوج ولاد: روي وجاك.
حرب بلݣيرة

لحرب بلݣيرة اولّا لݣيريلة هي جيش ديال لمدنيين اللي كايهاجم جيش دلعسكر. فاش لمدنيين كاياطاكيو لمدنيين، كانهضرو هنايا غاليبا على ليرهاب. فاش جوج (اولّا كتر) ديال لجيوش دلعسكر كايهاجمو بعضياتهوم، هادي كاتولّي حرب. لحرب بلݣيرة هي حرب فين الناس (بالصبليونية: guerrilleros) كايحاربو ضد عسكر منضم. لحرب دلݣيرة كاتطرا فبلايص فين كايلقا لعسكر لعادي مشاكيل بحال لغابات والجبولة. هاد لعسكر غالبا كايكون كايغزو شي ارض. لݣيريلة هي كلمة صبليونية وكاتعني "حرب صغيرة". تستعملات هاد لكلمة اول مرة ف1808 فاش كان لعسكر ديال ناپوليون بوناپارت غادي كايدير لغزو ديال الصبليون، الشي اللي خلّا حرب ليستيقلال الصبليونية تطرا بين لݣيريلة الصبليونية ضد لعسكر لفرانساوي. هاد طّاكتيك كان تخدم فلحرب ديال بريطانيا ضد السكان لاصليين ديال امريكا الشمالية. السكان لاصليين كان عندهوم متياز حيتاش خدّمو لحرب بلݣيرة. هاد التكتيك خدمو بيه لمراكنة فحربهوم ضد لڤييطنام.
أزمة ليصانص د1973

ازمة ليصانص د1973 بدات نهار 17 اكتوبر 1973 فاش لاعضاء ديال لمنضامة ديال الدول لعربية اللي كاتصدر لپيطرول (لاوپيك) ݣالت باللي بسباب حرب يوم كيپور (حرب اكتوبر)، ماغايبقاوش يصدّرو بلپيطرول للبلدان اللي عاونات اسرائيل فلحرب ديالها معا سوريا ومصر (ميريكان، كانادا ولحلفاء ديالهوم فدول لغرب، والجاپون). لحصار تحبس فمارس 1974. فنفس لوقت تقريبا تافقات الدول ديال لمنضامة داوپيك باش تزيد التمن ديال ليصانص فلعالام من مورا مافشلات لمفاوضات ديال "لخواتات السبعة" فالشهر اللي قبل. وبسباب ليعتيماد ديال لعالام لمتحضر على لپيطرول والدور ديال لاوپيك كفورنيسور رئيسي، هاد الزيادات فلاتمينة ضرّات بالدول اللي كانت مستاهدفاها، وفنفس لوقت حصرات لخدمة ديال ليقتيصاد. هاد الدول دارت قوانين باش ماعمّرها تكون باقي معتامدة على لپيطرول. فهاد لوقت بزاف ديال لمشاكيل بانو. هاد لمشاكيل قدرات تاتر على ليقتيصاد دلعالام. لمشاكيل بقات حتال لبدية ديال التمانينات. التمن ديال ليصانص الطالع بقا حتال 1986. الجاپون كان قتيصادها مزيان من مورا لازمة دليصانص د1973. هي اللي كانت بدات وتبعوها الدول لاخرين فلينتاج ديال طوموبيلات اللي كاتخدم بمازوط قليل، واللي كان ليقبال عليها كتير عوض دوك الطوموبيلات لكبار. من موراها بدات كاتصاوب ليكترونيك بحال الراديوات والتلفازات. هاد الصيناعات هي اللي خلات الجاپون تزيد لقدّام من مورا الصدمة ديال لازمة.
راديودراما

رّاديودراما هوّا خدمة درامية كتكون غير ب صّوت، ب ممتلين كيمتلو ادوار مختالفين ؤ لمؤترات صّوتية ؤ غيرها، بحال شي فيلم بلا ڤيديو ؤلا تصاور. هاد نّوع د لفن كان منتاشر ف لوقت فاش كانت تّلفازة ماكايناش ؤلا مامنتاشراش بزاف، ؤ نّاس كانو كيسمعو بزاف ل رّاديو، مي باقي دابا كيدّار ؤ كيتوزع ف انترنيت علا شكل پودكاست متلا، ؤلا كيتباع ف سيديّات.
زلزال كرايستشورتش 2011

زلزال كرايستشورتش 2011 كان زلزال قاصح ب لقوة ديال 6. 3 فلمقياس ديال ريشتر ضرب لݣزيرة دلجانوب فبلاد نيوزيلاندا نهار 22 فبراير 2011 معا 12:51 دالنهار بالتوقيت ديالهوم (21 فبراير 2011 ف 23:51 دالليل بتوقيت ݣرينيتش). كان غارق تحت لارض بخمسة ديال لكيلوميطرات. ضرب هاد الزلزال جيهة كانطربوري ودار بزاف دلخراب فمدينة كرايستشورتش، اللي هي تاني اكبر مدينة فلبلاد. كان هاد الزلزال اقوى هزة رتيدادية على زلزال 4 شتنبر 2010، واخا كاتشاف باللي هادا زلزال بوحدو. هادا كان زلزال صغر من ديال شتنبر، ولاكين كان كبير فالتاتير حيتاش كان قريب من كرايستشورتش ومن لارض. وهادا طرا فوقت لغدا (عكس لاخور اللي طرا فلفجر)، الشي اللي خلّا الناس تكون فخطر كبر ديال الديور اللي كاتريب حيتاش كانو على برّا. الديور اصلا ولّات ضعيفة بسباب الزلازل اللي طراو من قبل. الشدة ديال الزلزال اللي حسات بيه الناس فكرايستشورتش وصلات لVIII فلمقياس ديال ميركالي. لوزير اللول جون كي ݣال باللي "22 فبراير هو نهار كحل فتاريخ نيوزيلاندا". على لاقل شي 160 تحسبو ميتين، امّا التقدير اللخراني غايكون وصل ل200. فاللخر ديال النهار اللول تاكدات لموت ديال 65 دالناس، والرقم كان متوقذع باش يطلع. كتر من 100 واحد يقدرو يكونو محصورين فبني واحد. ليطفائية ديال نيوزيلاندا ݣالت باللي "بزاف ديال الناس يقدرو يكونو تجرحو اولّا تحصرو فوسط لبنيان". راديو نيوزيلاندا ݣالت باللي فلخمسة دلعشية شي 80% ديال لمدينة كانت بلا تريسينتي. لما ولواد لحار ماكنوش خدامين فبزاف دلبلايص من لمدينة. كتن داك النهار مطلوب من الناس باش يستهلكو غير شوية ديال لما ويجمعو لما دالشتا. لعسكر بالطّبا ديالو كانو خدّامين. جريدة كانت ݣالت باللي جوج طوبيسات وبزاف ديال الطوموبيلات تهرسو بسباب لبنب اللي كان كايطيح.